Procurorii care anchetează acuzațiile de viol reclamate de familia unui elev de la școala Nicolae Titulescu din București au primit raportul medico-legal, care ar fi neconcludent, potrivit unor surse din anchetă.
Procurorii Parchetului Tribunalului București care au preluat ancheta au primit raportul medico-legal.
Surse din anchetă citate de digi24 spun că este neconcludent, deoarece nici nu confirmă, dar nici nu infirmă plângerea părinților.
Potrivit surselor, raportul e irelevant raportat la modul în care copilul a descris agresiunea, nu s-au gasit probe în acest sens după cum a povestit copilul că s-a întâmplat violul.
Procurorii analizează imaginile surprinse de camerele video din școala Nicolae Titulescu
Potrivit surselor citate, este vorba despre imagini de pe holul care ducea spre baia unde s-ar fi întâmplat violul, iar până acum, în ziua și la ora când copilul spune că ar fi fost violat nu apare că el intră sau iese din acea toaletă.
Procurorii continuă să verifice imaginile. Elevul agresat a fost audiat în condiții speciale. De asemenea, au dat declarații și părinții lui.
La școala groazei toți copiii merg la baie însoțiți
Între timp, la școală s-au pus zăvoare la toaletele care nu aveau, iar copiii merg însoțiți la baie.
Ministrul Ligia Deca a trimis marți dimineață Corpul de Control al Ministerului Educației la școala Nicolae Titulescu, unde un copil ar fi fost violat de colegi, dar și la Inspectoratul Școlar.
Ea a spus că din primele informații pe care le are a reieșit că entități care trebuiau informate despre acest caz nu au fost informate. Raportul preliminar al Inspectoratului Școlar sesizează o serie de abateri, a adăugat ministrul.